### Resumé

Byrådet har samlet afsat 30 mio. kr. til nye idrætsfaciliteter ved [adresse]. Rådighedsbeløbene er fordelt på to år, hvoraf der er afsat 15 mio. kr. i 2025 og 15 mio. kr. i 2026. I tæt samarbejde med lokale interessenter er der udarbejdet et projektforslag for de nye faciliteter med et samlet budget på 31,64 mio. kr. Vinding Idrætscenter er medfinansierende på projektet med 1,64 mio. kr. Der søges om en udgiftsanlægsbevilling på 31,64 mio. kr. og en indtægtsanlægsbevilling på 1,64 mio. kr.

### Sagsfremstilling

Byrådet har afsat 30 mio. kr. til nye idrætsfaciliteter ved [adresse], som er en selvstyrende hal. Bevillingen er fordelt med 15 mio. kr. i 2025 og 15 mio. kr. i 2026. Udover den kommunale finansiering skal tillægges en medfinansiering fra Vinding Sportsforening og [adresse] på 1,64 mio. kr., hvorfor det samlede budget for byggeriet er 31,64 mio. kr.

Projektet er organiseret omkring en arbejdsgruppe med lokale repræsentanter fra Vinding Sportsforening, Vinding Idrætscenter og Vinding Skole. Med bygherrerådgivning fra Kommunale Ejendomme er der gennemført en brugerinddragende proces, hvor input fra arbejdsgruppe er forsøgt indarbejdet i projektforslaget.

Der er generelt god opbakning og tilfredshed med projektet hos den lokale arbejdsgruppe.

#### Projektforslag

I sammenhæng med de eksisterende idrætsfaciliteter indeholder projektforslaget opførelsen af en ny hel hal med springgrav i den ene ende, således der fremadrettet bliver to idrætshaller i [adresse]. Til begge idrætshaller vil der være indgang og indkig fra café/opholdsområdet. I tilknytning til opholdsområdet og i forlængelse af den nye hal opføres en multisal til mindre aktivitetshold. Salen kan desuden anvendes som et mødelokale ved behov.

I umiddelbar nærhed af både den nuværende hal og den nye hal opføres tre nye omklædningsrum, to toiletter samt et depot. I stueplan, tæt på den nye indgang, opføres desuden et nyt lokale til fitnessafdelingen, hvor motionsaktiviteter får plads. I kælderen, som ikke renoveres, vil fitnessafdelingen forsat have lokaler til indoor cycling og crossgym.

Med placeringen af de nye idrætsfaciliteter på den nuværende skråparkering anlægges et nyt fortov og en ny adgangsvej til parkeringspladsen bag hallen, der udvides langs motorvejen med 62 parkeringspladser.

Skitseforslag for stueplan og situationsplan er bilagt sagen.

#### Medfinansiering

Til projektet stilles en medfinansiering fra [adresse] på 1,64 mio. kr. Af medfinansieringen skal afregnes fondsmoms på 17,5 % af alle indsamlede midler, der ikke kan henføres til privatpersoner. Der skal således indsamles maksimalt 2 mio. kr. for at få finansieret 1,64 mio. kr. Vinding Sportsforening bidrager herudover med midler til indmad til springgrav og inventar.

For at få ønsker indfriet, og da indsamlingen af midler kan være udfordrende, kan der blive behov for at søge en kommunal lånegaranti.

#### Den videre proces

Projektet er udbudt i en totalentreprise med frist for afgivelse af bud ultimo februar 2025. Ved valg af vinderprojekt vil Kultur- og Idrætsudvalget samt repræsentanter fra arbejdsgruppen fungere som bedømmelsesudvalg. Når vinderprojektet kendes, fremsendes det endelige projekt til orientering.

De nye faciliteter forventes at stå færdige i 2026.

Byggeriet af de nye idrætsfaciliteter betyder desuden, at driftsudgifterne øges. De øgede driftsudgifter forventes at beløbe sig til ca. 430.000 kr. Der er på nuværende tidspunkt ikke finansiering af disse.

### Økonomi

![](data:image/png;base64...)

Opsummering af bevillingsmæssige konsekvenser.

Sagen medfører, at afsættes et rådighedsbeløb på 1,64 mio. kr. , som finansieres ved foreningens egenfinansiering. Endvidere gives der en samlet udgiftsanlægsbevilling på 31,64 mio. kr. og en indtægtsanlægsbevilling på -1,64 mio. kr.

Høring:

Centralt Budget har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og Byrådet.

### Historik

#### Kultur- og Sundhedsdirektøren indstiller, den 4. februar 2025, punkt 21:

at de bevillingsmæssige konsekvenser godkendes, jævnfør skema i afsnittet økonomi.

#### Beslutning fra Kultur- og Idrætsudvalget, den 4. februar 2025, punkt 21:

Anbefales.

Marcus Hansen deltog ikke i sagens behandling.

#### Beslutning fra Økonomiudvalget, den 17. februar 2025, punkt 49:

Anbefales.

### Beslutning

Godkendt.

Fraværende: Jimmy Lauridsen. I stedet mødte Anton Kjeldsen.